Төсөл

**МОНГОЛ УЛСЫН ХУУЛЬ**

2023 оны ... дугаар

сарын ... –ны өдөр Улаанбаатар хот

**ХӨРӨНГӨ ОРУУЛАЛТЫН САНГИЙН ТУХАЙ**

**ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл**.Хөрөнгө оруулалтын сангийн тухай хуульд доор дурдсан агуулгатай зүйл, хэсэг, заалт нэмсүгэй:

**1/6 дугаар зүйлийн 6.5 дахь хэсэг:**

“6.5.Энэ хуулийн 4.1.3-д заасан хөрөнгө оруулалтын сан нь зөвхөн хаалттай хүрээнд хөрөнгө татан төвлөрүүлэх бөгөөд тухайлсан сангийн төрөлгүй байна.”

**2/10 дугаар зүйлийн 10.3 дахь хэсэг:**

“10.3.Хөрөнгө оруулалтын сангийн үйл ажиллагаа эрхлэх хугацааг Хорооноос зөвшөөрсөн тохиолдолд энэ хуулийн 10.1-д заасан хугацаагаар нэг удаа сунгаж болно.”

**3/14 дүгээр зүйлийн 14.16, 14.17 дахь хэсэг:**

“14.16.Хороо энэ хуулийн 14.4-т заасан хөрөнгө оруулалтын санг үүсгэн байгуулах баримт бичгийг бүртгүүлэх хүсэлтийг холбогдох баримт бичгийн хамт бүрэн хүлээн авсан өдрөөс хойш ажлын 10 өдөрт багтаан хянаж, бүртгэх эсэхийгшийдвэрлэж ажлын 5 өдрийн дотор бичгээр мэдэгдэнэ.

14.17.Энэ хуулийн 14.16-д заасны дагуу Хороо хөрөнгө оруулалтын санг үүсгэн байгуулах баримт бичгийг бүртгэсэн өдрөөс хойш ажлын 20 өдрийн дотор хөрөнгө оруулалтын менежментийн компани, эсхүл Хорооноос зөвшөөрсөн бусад хуулийн этгээд нь санг үүсгэн байгуулах хурлыг зарлан хуралдуулж, хуулийн этгээдийн улсын бүртгэлд бүртгүүлнэ.”

**4/141 дүгээр зүйл:**

“**141 дүгээр зүйл.Хувийн хөрөнгө оруулалтын санг гэрээний үндсэн дээр үүсгэн байгуулах**

141.1.Хувийн хөрөнгө оруулалтын санг хөрөнгө оруулалтын менежментийн үйл ажиллагаа эрхлэх тусгай зөвшөөрөл бүхий хуулийн этгээд болон Хорооноос зөвшөөрсөн бусад хуулийн этгээд гэрээний үндсэн дээр байгуулж болно.

141.2.Энэ хуулийн 141.1-т заасан хөрөнгө оруулалтын сан нь хуулийн этгээдийн эрхгүй байна.

141.3.Энэ хуулийн 141.1-т заасан хөрөнгө оруулалтын санг үүсгэн байгуулах гэрээнд дараах мэдээллийг тусгаcан байна:

141.3.1.нэгж эрх эзэмшигчийн эрх, үүрэг, хариуцлага;

141.3.2.нэгж эрх гаргах, худалдах, худалдан авах, арилжих зохицуулалт;

141.3.3.нэгж эрхийн үнэ тогтоох, цэвэр хөрөнгийн үнэлгээний тооцоолол;

141.3.4.кастодиан болон хөрөнгө оруулалтын менежментийн компанийн эрх, үүрэг, хариуцлага;

141.3.5.сангийн үйл ажиллагааг сурталчлахад тавих хязгаарлалт;

141.3.6.бусад.

141.4.Энэ хуулийн 141.1-т заасан хөрөнгө оруулалтын санг үүсгэн байгуулагч нь санг үүсгэн байгуулах баримт бичгийг Хороонд бүртгүүлсний үндсэн дээр сангийн үндсэн үйл ажиллагааг эрхлэн гүйцэтгэнэ.

141.5.Энэ хуулийн 141.1-т заасан хөрөнгө оруулалтын санг үүсгэн байгуулах баримт бичгийг бүртгэх, үйл ажиллагаа, гэрээнд тавигдах шаардлагыг тогтоосон журмыг Хороо батална.”

**5/19 дүгээр зүйлийн 19.14 дэх хэсэг:**

“19.14.Хамтын хөрөнгө оруулалтын санг хуулийн этгээдийн улсын бүртгэлд бүртгүүлсэн өдрөөс хойш ажлын 10 өдрийн дотор сангийн нэгж эрхийн танилцуулгыг холбогдох баримт бичгийн хамт Хороонд бүртгүүлэхээр ирүүлэх бөгөөд хүсэлтийг хүлээн авсан өдрөөс хойш Хороо ажлын 20 өдрийн дотор бүртгэх эсэхийг шийдвэрлэж ажлын 5 өдрийн дотор бичгээр мэдэгдэнэ.”

**6/21 дүгээр зүйлийн 21.2.10 дахь заалт:**

“21.2.10.сангийн нэгж эрхийг зээлээр олгох.”

**7/26 дугаар зүйлийн 26.1.13, 26.1.14 дэх заалт:**

“26.1.13.хөрөнгө оруулалтын сангийн нэгж эрх;

26.1.14.хөрөнгө оруулалтын бодлогын баримт бичигт заасан бусад санхүүгийн хэрэгсэл.”

**8/30 дугаар зүйлийн 30.1.7 дахь заалт:**

“30.1.7.хувийн хөрөнгө оруулалтын санг үүсгэн байгуулсан хөрөнгө оруулалтын менежментийн компанийн тусгай зөвшөөрөл хүчингүй болсны улмаас тухайн сан цаашид үйл ажиллагаа явуулах боломжгүй болсон.”

**9/39 дүгээр зүйлийн 39.4.5 дахь заалт:**

“39.4.5.сангийн цэвэр активын үнэлгээг кастодиан гүйцэтгэсэн тохиолдолд хөрөнгө оруулалтын менежментийн компани давхар хяналт тавих.”

**10/39 дүгээр зүйлийн 39.8 дахь хэсэг:**

“39.8.Хөрөнгө оруулалтын сангийн санхүүгийн тайлан бэлтгэх, нягтлан бодох бүртгэл хөтлөх зааврыг Хороо нь санхүү, төсвийн асуудал эрхэлсэн төрийн захиргааны төв байгууллагатай хамтран батлах.”

**11/441 дүгээр зүйл:**

**“441 дүгээр зүйл.Тусгай зөвшөөрлийн нөхцөл, шаардлага**

441.1.Хөрөнгө оруулалтын менежментийн үйл ажиллагаа эрхлэх хүсэлт гаргагч нь дараах шаардлагыг хангасан байна:

441.1.1.Хорооноос тогтоосон хувь нийлүүлсэн хөрөнгийн доод хэмжээг хангасан байх;

441.1.2.энэ хуульд заасан бүтэц, зохион байгуулалт, хүний нөөц болон бусад шаардлага;

441.1.3.энэ хуулийн 44.5-д заасан хувьцаа эзэмшигч, эрх бүхий албан тушаалтан, хөрөнгө оруулалтын зөвлөхүүд нь Хорооноос баталсан тохиромжтой этгээдийг тодорхойлохтой холбоотой журамд заасан шаардлагыг хангасан байх;

441.1.4.сангийн хөрөнгөөр арилжаа хийх, брокерт захиалга өгөх, брокерын баталгаажуулалтыг хүлээн авах, арилжааны төлбөрийг гүйцэтгэх, арилжааны гүйлгээтэй холбоотой мэдээллийг хадгалах, хөрөнгө оруулагчид мэдээлэл өгөх Хорооноос тогтоосон тусгай нөхцөл шаардлагыг хангасан программ хангамжтай байх.

441.2.Энэ хуулийн 441.1.1-т заасан хувь нийлүүлсэн хөрөнгө нь зээлийн эх үүсвэрээс бусад мөнгөн хөрөнгөөс бүрдсэн байна.

441.3.Хөрөнгө оруулалтын менежментийн компанийн бүтэц, зохион байгуулалт, хүний нөөц дараах шаардлагыг хангасан байна:

441.3.1.Хөрөнгө оруулалтын менежментийн компани гурваас доошгүй гишүүнтэй төлөөлөн удирдах зөвлөлтэй байх ба тэдгээрийн гуравны нэгээс доошгүй нь хараат бус гишүүн байна.

441.3.2.Хөрөнгө оруулалтын менежментийн компанийн гүйцэтгэх удирдлага, хөрөнгө оруулалтын зөвлөхүүд нь дараах шаардлагыг хангасан байна:

441.3.2.1.хуульд өөрөөр заагаагүй бол үнэт цаасны зах зээлийн зохицуулалттай этгээд болон банк, даатгал, бусад санхүүгийн компанийн гүйцэтгэх удирдлага, бусад эрх бүхий албан тушаал хавсран эрхэлдэггүй байх;

441.3.2.2.банк, санхүүгийн зах зээлд гурваас доошгүй жил ажилласан туршлагатай, санхүү, эдийн засаг, хөрөнгө оруулалтын чиглэлээр мэргэшсэн байх;

441.3.2.3.тухайн компанитай гэрээгээр ажилладаг кастодиан, үнэлгээний болон аудитын компанийн эрх бүхий албан тушаалтан, үнэлгээчин, аудиторын холбогдох этгээд биш байх;

441.3.2.4.Үнэт цаасны зах зээлийн тухай хуулийн 69.2-т заасан мэргэжлийн холбооноос үнэт цаасны зах зээл дээр хөрөнгө оруулалтын чиглэлээр ажиллах эрх авсан байх.”

**12/46 дугаар зүйлийн 46.1.10-46.1.12 дахь заалт:**

“46.1.10.сангийн удирдлага нь хувийн ашиг сонирхлын үүднээс сангийн хөрөнгийг зарцуулах, удирдлагын зардлыг үндэслэлгүй хэтрүүлэх;

46.1.11.сангийн хөрөнгийн удирдлагыг хэрэгжүүлэхдээ эрсдэлийг төвлөрүүлэх;

46.1.12.сангийн төлөөлөн удирдах зөвлөлийн цалин, сангийн гишүүдийн хурлын зардал, хөрөнгө итгэмжлэн удирдах үйлчилгээ болон гүйцэтгэлийн урамшууллаас бусад төлбөр, хураамжийг сангийн хөрөнгөөс гаргах.”

**13/55 дугаар зүйлийн 55.1.11-55.1.13 дахь заалт:**

“55.1.11.биржээр арилжаалагддаг сангийн төрөлтэй хамтын хөрөнгө оруулалтын сангийн үүсгэн байгуулах баримт бичгийг бүртгэх, үйл ажиллагаанд тавигдах шаардлагыг тогтоох журмыг батлах;

55.1.12.хөрөнгө оруулалтын сан, хөрөнгө оруулалтын менежментийн компанийн үйл ажиллагаатай холбоотойгоор үүсэх сонирхлын зөрчлөөс урьдчилан сэргийлэх, түүнийг мэдээлэх журмыг батлах;

55.1.13.Хөрөнгө оруулалтын менежментийн компанийн үйл ажиллагааг эрхлэхтэй холбоотой харилцааг зохицуулах журмыг батлах.”

**2 дугаар зүйл.**Хөрөнгө оруулалтын сангийн тухай хуулийн 14 дүгээр зүйлийн 14.4 дэх хэсгийн “компани” гэсний дараа “, эсхүл Хорооноос зөвшөөрсөн бусад хуулийн этгээд” гэж, мөн зүйлийн 14.5 дахь хэсгийн “бүртгэлийн” гэсний дараа “болон хөрөнгө оруулалтын сангийн төрөл, түүний үйл ажиллагааны онцлогтой холбоотой нарийвчилсан” гэж, мөн зүйлийн 14.7.2 дахь заалтын “хөрөнгийн” гэсний дараа “доод” гэж, мөн зүйлийн 14.13 дахь хэсгийн “байгууллага” гэсний дараа “хуулийн этгээдийн хэлбэртэй” гэж, 21 дүгээр зүйлийн 21.2.1 дэх заалтын “эрхлэх” гэсний дараа “, сангийн хөрөнгийг зарцуулах” гэж, 22 дугаар зүйлийн 22.2 дахь хэсгийн “эрхийн” гэсний дараа “өмчлөх эрхийг” гэж, 26 дугаар зүйлийн 26.1.3 дахь заалтын “нээлттэй” гэсний өмнө “Монгол Улсын болон гадаад улсын” гэж, 26 дугаар зүйлийн 26.3 дахь хэсгийн “Тухайн” гэсний дараа “хамтын”, 26 дугаар зүйлийн 26.4 дэх хэсгийн “шалгуурыг” гэсний дараа “хамтын” гэж тус тус нэмсүгэй.

**3 дугаар зүйл.**Хөрөнгө оруулалтын сангийн тухай хуулийн дараах хэсэг, заалтыг доор дурдсанаар өөрчлөн найруулсугай:

**1/4 дүгээр зүйлийн 4.1.1, 4.1.2 дахь заалт:**

“4.1.1.“хөрөнгө оруулалтын сан” гэж хөрөнгө оруулалтын менежментийн компанийн удирдлагаар мэргэжлийн хөрөнгө оруулалтын үйл ажиллагааг эрхлэх зорилгоор нийтээс, эсхүл хаалттай хүрээнд төвлөрүүлэх санг;

4.1.2.“хамтын хөрөнгө оруулалтын сан” гэж нэгж эрхээ Үнэт цаасны зах зээлийн тухай хуульд заасны дагуу нийтэд санал болгох, эсхүл хаалттай хүрээнд санал болгон хөрөнгө төвлөрүүлэх эрх бүхий хөрөнгө оруулалтын санг;”

**2/4 дүгээр зүйлийн 4.1.11 дэх заалт:**

“4.1.11.“хөрөнгө оруулалтын менежментийн компани” гэж хөрөнгө оруулалтын сантай байгуулсан гэрээний дагуу түүний хөрөнгийн удирдлагыг хэрэгжүүлж байгаа тусгай зөвшөөрөл бүхий үнэт цаасны зах зээлийн зохицуулалттай хуулийн этгээдийг;”

**3/6 дугаар зүйлийн 6.2 дахь хэсэг:**

“6.2.Хамтын хөрөнгө оруулалтын сан нь дараах төрөлтэй байна:

6.2.1.нэгж эрхээ бусдад худалдахаар байнга санал болгож, эрэлтийн хэмжээгээр гаргадаг бөгөөд нэгж эрхээ эргүүлэн худалдан авах үүрэг хүлээдэг нээлттэй;

6.2.2.үүсгэн байгуулагчаас тогтоосон хөрөнгийн хэмжээнд багтаан нийтэд санал болгох хэлбэрээр нэгж эрх гаргаж, зах зээлийн үнээр худалддаг, өөрийн гаргасан нэгж эрхийг эргүүлэн худалдан авах үүрэг хүлээдэггүй хаалттай;

6.2.3.үүсгэн байгуулагчаас сангийн нэгж эрхээ зохицуулалттай этгээдийн эзэмшиж байгаа хөрөнгө оруулалтын хэрэгслээр солих замаар сангийн активаа бүрдүүлдэг, үнэт цаасны арилжаа эрхлэх байгууллага дээр нэгж эрх нь нийтэд чөлөөтэй арилжаалагддаг /цаашид “биржээр арилжаалагддаг сан” гэх/;”

**4/7 дугаар зүйлийн 7.1 дэх хэсэг:**

“7.1.Хуульд зааснаас бусад тохиолдолд хөрөнгө оруулалтын сан нь хуулийн этгээдийн эрхтэй тусгай зориулалтын компани байх бөгөөд хөрөнгө оруулагчийн эрх ашгийг бүрэн төлөөлж ажиллах, сангийн хөрөнгийг үр ашигтайгаар өсгөн нэмэгдүүлэх зорилготой байна.”

**5/14 дүгээр зүйлийн 14.1 дэх хэсэг:**

“14.1.Хөрөнгө оруулалтын санг хөрөнгө оруулалтын менежментийн үйл ажиллагаа эрхлэх тусгай зөвшөөрөл бүхий хуулийн этгээд болон Хорооноос зөвшөөрсөн бусад хуулийн этгээд үүсгэн байгуулна.”

**6/16 дугаар зүйлийн 16.1 дэх хэсэг:**

“16.1.Хөрөнгө оруулалтын сан нь сангийн төрөл, хэлбэрээс үл хамааран дараах зүйлийг тусгасан дүрэмтэй байна:

16.1.1.сангийн нэр, төрөл, хэлбэр болон түүнийг тодорхойлсон, товчилсон ялгах тэмдэглэгээ;

16.1.2.сангийн зарласан болон гаргасан нэгж эрхийн тоо, тэдгээрийн төрөл, нэрлэсэн үнэ, хувь нийлүүлсэн хөрөнгийн хэмжээ;

16.1.3.хэрэв төлөөлөн удирдах зөвлөлтэй байхаар шийдвэрлэсэн бол төлөөлөн удирдах зөвлөлийн гишүүдийн тоо, тэдгээрийн бүрэн эрх;

16.1.4.сангийн гишүүдийн хурал болон нэгж эрх эзэмшигчийн бүрэн эрх, түүнийг хэрэгжүүлэхтэй холбоотой зохицуулалт;

16.1.5.сангийн хөрөнгө оруулалтын бодлого, үйл ажиллагааны чиглэл;

16.1.6.хөрөнгө оруулалтын менежментийн компанийн нэр, регистрийн дугаар;

16.1.7.кастодианы үйлчилгээ үзүүлэх хуулийн этгээдийн нэр, регистрийн дугаар;

16.1.8.хөрөнгө оруулалтын сангийн үйл ажиллагаа явуулах хугацаа;

16.1.9.хөрөнгө оруулалтын санд төвлөрүүлэхээр төлөвлөсөн хөрөнгийн хэмжээ;

16.1.10.хувийн хөрөнгө оруулалтын санд оруулах хөрөнгө оруулалтыг санхүүгийн хэрэгслээр оруулж болох эсэх, оруулах бол тухайн хэрэгслийг үнэлэх зарчим, аргачлалын тухай;

16.1.11.хөрөнгө оруулалтын сангийн үйл ажиллагаа эрхлэх хугацаа дуусгавар болж хөрөнгийг хөрөнгө оруулагчдад бүрэн хуваарилж дууссан тохиолдолд татан буугдах тухай болон татан буулгах ажиллагааны журам;

16.1.12.бусад.”

**7/19 дүгээр зүйлийн 19.3 дахь хэсэг:**

“19.3.Хамтын хөрөнгө оруулалтын сангийн тухайд сангийн нэгж эрхийн танилцуулга, түүнийг хөрөнгө оруулагчид танилцуулах, сангийн нэгж эрхийг худалдах ажиллагааны журмыг Хороо батална.”

**8/19 дүгээр зүйлийн 19.13.3 дахь заалт:**

“19.13.3.нээлттэй төрлийн хамтын хөрөнгө оруулалтын сангийн нийт гаргасан нэгж эрхийн гуравны хоёр буюу түүнээс дээш хэмжээний нэгж эрхийг тухайн санд буцаан худалдсан;”

**9/21 дүгээр зүйлийн 21.2.3 дахь заалт:**

“21.2.3.сангийн хөрөнгө оруулагчид ашиг олох болон нэгж эрхээ тодорхой үнэ ханшаар эргүүлэн авах амлалт, баталгаа гаргах, мөнгөн хөрөнгөөр зээл олгох, хөрөнгө оруулалтын сангийн хэлбэрээс хамаарч хууль болон Хорооноос тогтоосон хязгаараас хэтрүүлэн бусдаас зээл авах;”

**10/22 дугаар зүйлийн 22.1 дэх хэсэг:**

“22.1.Хөрөнгө оруулалтын сангийн гишүүний бүртгэлийг тухайн санд хөрөнгө итгэмжлэн удирдах үйлчилгээ үзүүлж байгаа хөрөнгө оруулалтын менежментийн компани хөтлөх үүрэгтэй ба энэхүү үүргээ кастодианаар гэрээний үндсэн дээр гүйцэтгүүлж болно.”

**11/22 дугаар зүйлийн 22.4 дэх хэсэг:**

“22.4.Нэгж эрхийн номиналь эзэмшигч нь гишүүний бүртгэлд бенефициар өмчлөгчийн нэрийг давхар тусгана.”

**12/24 дүгээр зүйлийн 24.1 дэх хэсэг:**

“24.1.Хамтын хөрөнгө оруулалтын сан энэ хуулийн 26.1.1-26.1.3, 26.1.5**-**26.1.8-д заасан болон Хорооноос зөвшөөрсөн санхүүгийн хэрэгслээс бусад төрлийн хөрөнгө оруулалтын хэрэгсэлд хөрөнгө оруулахыг хориглоно.”

**13/44 дүгээр зүйлийн 44.7.1 дэх заалт:**

“44.7.1.үнэт цаасны хөрөнгө оруулалтын зөвлөх үйлчилгээ;”

**14/45 дугаар зүйлийн 45.3.2 дахь заалт:**

“45.3.2.Үнэт цаасны зах зээлийн тухай хуулийн 24.1.10, 24.1.15-24.1.17-д заасан үйл ажиллагаа эрхлэгч болон түүний холбогдох этгээд нь хүсэлт гаргагч хуулийн этгээдийн хувьцаа эзэмшигч, эрх бүхий албан тушаалтан болох нь тогтоогдсон;”

**15/48 дугаар зүйлийн 48.1 дэх хэсэг:**

“48.1.Кастодиан нь хууль болон хөрөнгө хадгалах гэрээний хүрээнд хөрөнгө оруулалтын сангийн хөрөнгийг тухайн сангийн хөрөнгө оруулалтын менежментийн компанийн хөрөнгөөс тусгаарлан хадгалж, төлбөр тооцоо гүйцэтгэх, хөрөнгийн бүртгэлийг хөтлөх, хөрөнгө оруулалтын сангийн гишүүдэд холбогдох мэдээллийг өгөх зэрэг үйлчилгээг эрхэлнэ.”

**4 дүгээр зүйл.**Хөрөнгө оруулалтын сангийн тухай хуулийн 8 дугаар зүйлийн 8.2.1 дэх заалтын “хөрөнгөөр” гэснийг “хөрөнгө болон Хорооноос зөвшөөрсөн бусад санхүүгийн хэрэгслээр” гэж, 14 дүгээр зүйлийн 14.9.3 дахь заалтын “нийтэд” гэснийг “хөрөнгө оруулагчид” гэж, 19 дүгээр зүйлийн 19.2 дахь хэсгийн “хөрөнгө оруулалтын менежментийн үйлчилгээ үзүүлж” гэснийг “хөрөнгө оруулалт хийж” гэж, мөн зүйлийн 19.11.7 дахь заалтын “Хорооноос тогтоосон” гэснийг “Энэ хуулийн 19.3-т заасан Хорооноос баталсан журамд заасан” гэж, 20 дугаар зүйлийн 20.1 дэх хэсгийн “хөрөнгө оруулах гэрээний үндсэн дээр” гэснийг “хаалттай хүрээнд” гэж, 25 дугаар зүйлийн 25.1 дэх хэсгийн “сан” гэснийг “сангийн төлөөлөн удирдах зөвлөл /байхгүй бол сангийн гишүүдийн хурал/” гэж, 26 дугаар зүйлийн 26.1.5 дахь заалтын “зохицуулалттай” гэснийг “Монгол Улсын болон гадаад улсын үнэт цаасны” гэж, мөн зүйлийн 26.1.6 дахь заалтын “зохицуулалттай” гэснийг “үнэт цаасны” гэж, мөн зүйлийн 26.2 дахь хэсгийн “Хөрөнгө” гэснийг “Хамтын хөрөнгө” гэж, 39 дүгээр зүйлийн 39.2 дахь хэсгийн “нягтлан бодогчоор” гэснийг “нягтлан бодогч, кастодианаар” гэж, 45 дугаар зүйлийн 45.3 дахь хэсгийн “татгалзаж болно” гэснийг “татгалзана” гэж, мөн зүйлийн 45.3.1 дэх заалтын “хөрөнгө оруулалтын менежментийн компанийн” гэснийг “хүсэлт гаргагч хуулийн этгээдийн” гэж тус тус өөрчилсүгэй.

**5 дугаар зүйл.**Хөрөнгө оруулалтын сангийн тухай хуулийн 9 дүгээр зүйлийн 9.1, 9.4 дэх хэсгийн “Компанийн тухай хуульд нийцүүлэн баталсан” гэснийг, 19 дүгээр зүйлийн гарчгийн, мөн зүйлийн 19.1 дэх хэсгийн “нийтээс” гэснийг тус тус хассугай.

**6 дугаар зүйл.**Хөрөнгө оруулалтын сангийн тухай хуулийн 5 дугаар зүйл, 23 дугаар зүйлийн 23.4 дэх хэсэг, 25 дугаар зүйлийн 25.4, 25.6 дахь хэсэг, 45 дугаар зүйлийн 45.3.3 дахь заалт, 47 дугаар зүйлийн 47.4 дэх хэсгийг тус тус хүчингүй болсонд тооцсугай.

**7 дугаар зүйл.**Энэ хуулийг 20.. оны .. сарын ..-ний өдрөөс эхлэн дагаж мөрдөнө.

Гарын үсэг